Motor vol Mandrax voorgekeerArgieffoto bloot ter illustrasie. ’n Vermeende dwelmsmokkelaar is Dinsdag tussen Robertson en Worcester in die Wes-Kaap in boeie geslaan nadat hy in besit van Mandrax ter waarde van R2,8 miljoen voorgekeer is. Zinzi Hani, woordvoerder van die Valke, sê die Valke se narkotikaburo (Saneb) in Bellville en die Wes-Kaapse polisie het inligting ontvang oor ’n verdagte wat van Gauteng na Kaapstad onderweg was met ŉ voertuig vol Mandrax-tablette. Die betrokke voertuig is later op die R60 opgemerk en met behulp van die polisie se honde-eenheid voorgekeer en deursoek. Talle versteekte Mandrax-tablette is tydens die soektog in ŉ vals kompartement in die voertuig gevind. Die verdagte is summier in hegtenis geneem en die polisie het op die dwelms beslag gelê. Die man sal na verwagting Donderdag in die landdroshof op Worcester verskyn op aanklag van dwelmhandel.